Predkladacia správa

Návrh nominácie kandidáta Slovenskej republiky Maroša Šefčoviča za člena Európskej komisie sa predkladá ako iniciatívny materiál. 

Dňa 16. septembra 2009 Európsky parlament zvolil José Manuela Barrosa za predsedu Európskej komisie na funkčné obdobie rokov 2009 – 2014. Poveril ho, aby po nominácii členov jednotlivými členskými krajinami predložil novú zostavu Európskej komisie na schválenie. V súvislosti s tým jednotlivé členské krajiny nominujú svojich kandidátov na členov budúcej Európskej komisie.

V materiále sa navrhuje nominácia Maroša Šefčoviča na kandidáta Slovenskej republiky za člena Európskej komisie na funkčné obdobie rokov 2009 - 2014. Maroš Šefčovič zastupuje Slovenskú republiku už v súčasnej Európskej komisii. Členom Európskej komisie sa stal 1. októbra 2009 po rezignácii Jána Figeľa. V súčasnosti je Maroš Šefčovič zodpovedný za oblasť vzdelávania, odbornej prípravy, kultúry a mládeže. O budúcich portfóliách kandidátov na komisárov rozhodne predseda Európskej komisie po konzultácii s predsedami vlád a hláv štátov ČK EÚ.

Súčasťou schvaľovacej procedúry je zaslanie nominačného listu slovenskej vlády s menom navrhnutého kandidáta. V prílohe materiálu sa nachádza životopis kandidáta a návrh listu predsedu vlády SR adresovaný predsedovi Európskej komisie Josému Manuelovi Barrosovi.

Materiál, vzhľadom na jeho charakter, nebol predmetom pripomienkového konania, v súlade s ustanovením čl. 10 ods. 6 písm. a/ Smernice na prípravu a predkladanie materiálov na rokovanie vlády Slovenskej republiky.

Životopis kandidáta sa nesprístupňuje v súlade s § 9 zákona č. 211/2000 Z. z..